Návrh ROZHODNUTIE RADY o pozícii, ktorá sa má v mene Európskej únie prijať v Medziamerickej komisii pre tropické tuniaky (IATTC) /* COM/2014/0134 final - 2014/0068 (NLE) */





DÔVODOVÁ SPRÁVA 1. KONTEXT NÁVRHU Európske spoločenstvo schválilo rozhodnutím Rady 2006/539/ES[1] Dohovor na posilnenie Medziamerickej komisie pre tropické tuniaky (ďalej len „IATTC“), ktorá bola ustanovená dohovorom z roku 1949 medzi Spojenými štátmi americkými a Kostarickou republikou. IATTC je regionálnou organizáciou pre riadenie rybárstva (ďalej len „RFMO“) zodpovednou za hospodárenie s tuniakmi a im príbuznými druhmi vo východnom Tichom oceáne a za ich ochranu. Európska únia sa stala zmluvnou stranou IATTC v roku 2006. Podľa článku 218 ods. 9 Zmluvy o fungovaní Európskej únie sa pozícia, ktorá sa má v rámci regionálnych organizácií pre riadenie rybárstva prijať v mene Únie, napr. v prípade výzvy na prijatie aktov, ktoré majú právne účinky, s výnimkou aktov, ktorými sa dopĺňa alebo mení ich inštitucionálny rámec, musí prijímať rozhodnutím Rady, a to na návrh Komisie. Takáto pozícia v rámci jednotlivých RFMO je v súčasnosti stanovená v súlade s dvojstupňovým prístupom. Rozhodnutím Rady sa ustanovujú základné zásady a orientácie, pokiaľ ide o pozíciu Únie na viacročnom základe, zatiaľ čo sa táto pozícia následne pre každé výročné zasadnutie upraví prostredníctvom neoficiálnych dokumentov Komisie, ktoré sa prerokúvajú v rámci pracovnej skupiny Rady. Pokiaľ ide o IATTC, rozhodnutím Rady 9932/09 z 18. mája 2009 sa stanovuje preskúmanie pozície Únie pred výročným zasadnutím v roku 2014. Tento návrh sa preto zameriava na stanovenie pozície Únie v rámci IATTC na obdobie rokov 2014 – 2019, a takisto sa ním nahrádza rozhodnutie Rady 9932/09 z 18. mája 2009, ktoré sa vzťahuje na obdobie rokov 2009 – 2013. Toto preskúmanie je zamerané na začlenenie zásad a orientácie novej spoločnej rybárskej politiky (SRP), ako sa stanovuje v nariadení Európskeho parlamentu a Rady (EÚ) č. 1380/2013[2], do nového mandátu, pričom sa v ňom takisto zohľadňujú ciele uvedené v oznámení Komisie o vonkajšom rozmere SRP[3]. Okrem toho sa pozícia Únie upravila podľa Lisabonskej zmluvy. Napokon sa pozícia zosúladila tak, aby sa ňou v čo najvyššej možnej miere zohľadňovali osobitosti rôznych RFMO. Tak ako je to v prípade súčasných pozícií (ktoré sa majú prijať pre ostatné RFMO), aj táto pozícia obsahuje zásady a orientáciu. Okrem toho sa do tejto pozície zahrnul aj štandardný postup používaný pri každoročnej špecifikácii pozície Únie, ako to požadovali členské štáty v prípade pozícií, ktoré sa zosúlaďovali nedávno. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Vonkajší rozmer SRP bol súčasťou posúdenia vplyvu v prípade návrhov na reformu SRP. Zásady a orientácia dohodnuté v prípade novej SRP sa jednoducho transponovali do prepracovaných pozícií. 3. PRÁVNE PRVKY NÁVRHU Toto rozhodnutie vychádza zo Zmluvy o fungovaní Európskej únie, a najmä z jej článku 43 ods. 2 v spojení s článkom 218 ods. 9, v ktorom sa stanovuje, že Rada prijme na návrh Komisie rozhodnutie, ktorým sa určujú pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami. Toto sa uplatní na pozíciu, ktorú má Komisia v mene Únie prijať v IATTC. Nariadenie Európskeho parlamentu a Rady (EÚ) č. 1380/2013[4] predstavuje právny základ zavádzajúci zásady, ktoré sa majú zohľadniť v tomto rokovacom mandáte. Toto rozhodnutie sa týka obdobia rokov 2014 – 2019 a nahrádza sa ním rozhodnutie Rady 9932/09, ktoré sa vzťahuje na obdobie rokov 2009 – 2013. 2014/0068 (NLE) Návrh ROZHODNUTIE RADY o pozícii, ktorá sa má v mene Európskej únie prijať v Medziamerickej komisii pre tropické tuniaky (IATTC) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2 v spojení s jej článkom 218 ods. 9, so zreteľom na návrh Európskej komisie, keďže: (1) Článkom 38 Zmluvy o fungovaní Európskej únie v spojení s jej článkom 39 sa stanovuje, že jedným z cieľov spoločnej rybárskej politiky je zabezpečiť riadne zásobovanie. (2) Nariadením Európskeho parlamentu a Rady (EÚ) č. 1380/2013[5] sa stanovuje, že Únia zabezpečuje dlhodobú udržateľnosť rybolovných a akvakultúrnych činností z hľadiska životného prostredia a ich riadenie spôsobom, ktorý je v súlade s cieľmi dosahovať hospodárske a sociálne výhody, ako aj výhody v oblasti zamestnanosti, a takisto prispievať k dostupnosti potravinových zásob. V uvedenom nariadení sa takisto stanovuje, že Únia pri riadení rybárstva uplatňuje prístup predbežnej opatrnosti a jej cieľom je zabezpečiť, aby sa pri využívaní živých morských biologických zdrojov populácie lovných druhov obnovovali a udržiavali nad úrovňami, pri ktorých možno dosiahnuť maximálny udržateľný výnos. Takisto sa v ňom stanovuje, že cieľom Únie je prijímať riadiace a ochranné opatrenia na základe najlepších dostupných vedeckých odporúčaní, podporovať spôsoby rybolovu, ktorými sa prispieva k selektívnejšiemu rybolovu, zabraňovaniu a znižovaniu nechcených úlovkov, pokiaľ je to možné, loviť ryby s nízkym vplyvom na morský ekosystém a rybolovné zdroje a postupne eliminovať odhadzovanie úlovkov. Okrem toho sa v uvedenom nariadení výslovne ustanovuje, že Únia tieto zásady uplatňuje aj v rámci svojej vonkajšej politiky. (3) Európske spoločenstvo schválilo rozhodnutím Rady 2006/539/ES[6] Dohovor na posilnenie Medziamerickej komisie pre tropické tuniaky (ďalej len „IATTC“), ktorá bola ustanovená dohovorom z roku 1949 medzi Spojenými štátmi americkými a Kostarickou republikou. IATTC zodpovedá za prijatie opatrení na zabezpečenie dlhodobej ochrany a udržateľného využívania zdrojov rybolovu v oblasti dohovoru IATTC. Takéto opatrenia sa môžu stať pre Úniu záväznými. (4) Únia schválila rozhodnutím Rady 2005/938/ES[7] svoje pristúpenie k Dohode o medzinárodnom programe na záchranu delfínov (dohoda), ktorou sa vytvoril medzinárodný program na záchranu delfínov (ďalej len „IDCP“). Podľa článku XIV dohody má mať IATTC hlavnú úlohu pri koordinácii vykonávania tejto dohody a pri vykonávaní opatrení, ktoré sa príjmu v rámci IATTC. V rámci IDCP zodpovedá stretnutie strán za prijímanie opatrení na postupné znižovanie náhodného úhynu delfínov pri love tuniakov vakovými sieťami v oblasti dohody na úroveň blížiacu sa k nule, a to stanovením ročných limitov. Takéto opatrenia sa môžu stať pre Úniu záväznými. (5) Podľa článku 218 ods. 9 Zmluvy o fungovaní Európskej únie sa pozícia, ktorá sa má v rámci regionálnych organizácií pre riadenie rybárstva prijať v mene Únie, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody, musí prijímať rozhodnutím Rady, a to na návrh Komisie. (6) Vzhľadom na vyvíjajúci sa charakter rybolovných zdrojov v oblasti dohovoru IATTC a z neho vyplývajúcu potrebu, aby pozícia Únie zodpovedala aktuálnemu vývoju vrátane nových štatistických, biologických a iných informácií predložených pred výročným zasadnutím IATTC alebo počas neho, sa pre každoročnú špecifikáciu pozície Únie musia stanoviť postupy, a to v súlade so zásadou lojálnej spolupráce medzi inštitúciami Únie zakotvenou v článku 13 ods. 2 Zmluvy o Európskej únii, PRIJALA TOTO ROZHODNUTIE: Článok 1 Pozícia, ktorú má Európska únia zaujať v rámci výročného zasadnutia IATTC, pokiaľ sa tento orgán vyzve, aby prijal rozhodnutia s právnymi účinkami vrátane vykonávacích opatrení prijatých v rámci IDCP, sa ustanovuje v prílohe I k tomuto rozhodnutiu. Článok 2 Každoročná špecifikácia pozície Únie, ktorá sa má zaujať na výročnom zasadnutí IATTC, sa vykonáva v súlade s prílohou II k tomuto rozhodnutiu. Článok 3 Rada na návrh Komisie prehodnotí a podľa potreby pozmení pozíciu Únie stanovenú v prílohe I k tomuto rozhodnutiu, a to najneskôr do konania výročného zasadnutia IATTC v roku 2019. Článok 4 Týmto rozhodnutím sa nahrádza rozhodnutie Rady 9932/09 z 18. mája 2009. Článok 5 Toto rozhodnutie nadobúda účinnosť XXX. V Bruseli Za Radu predseda [1] Ú. v. EÚ L 224, 16.8.2006, s. 22. [2] Nariadenie Európskeho parlamentu a Rady (EÚ) č. 1380/2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). [3] KOM(2011) 424 z 13.7.2011. [4] Nariadenie Európskeho parlamentu a Rady (EÚ) č. 1380/2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). [5] Nariadenie Európskeho parlamentu a Rady (EÚ) č. 1380/2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22). [6] Ú. v. EÚ L 224, 16.8.2006, s. 22. [7] Ú. v. EÚ L 348, 30.12.2005, s. 26.